Þetta kostaði 50 milljón punda . Spurningin sem margir hafa spurt síðustu vikur er : Hvernig var þetta hægt ? Það er auðvelt að segja að Klopp hafi breytt öllu , meðal annars vegna þess að Klopp breytti öllu , en ráðning hans var aðeins ein af tugum nær fullkominna skrefa sem klúbburinn hefur tekið síðustu árin . Ekki er hægt að segja að eigendurnir hafi ekki gert mistök , þau hafa verið fjöldinn allur , en einn helsti styrkleiki þeirra líkt og Klopp virðist vera að læra af téðum mistökum . Ein deild liðsins sem hefur fengið verðskuldaða athygli eftir sigurinn í meistaradeildinni ( og þá sérstaklega sigurinn á Barcelona þökk sé grein New York Times ) er greiningardeild liðsins . Sú deild hefur , eins og sambærilegar deildir í öðrum liðum FSG , orðið eitt mikilvægasta verkfærið í baráttu Liverpool við ríkari keppinauta . Bæði hefur deildin hjálpað við að tryggja að varla pund hefur farið til spillis á leikmannamarkaðnum sem og að finna pínulitlar glufur á andstæðingunum sem liðið hefur nýtt til að sigra andstæðinganna . Þegar FSG tóku við liðinu var eitt morgunljóst : Liverpool átti ekki séns á að keppa við fjármuni hinna stóru liðanna . Hitt var að innra starf klúbbsins mátti bæta gífurlega . Til þess að koma liðinu aftur í fremstu röð þyrfti að nútímavæða reksturinn og margfalda tekjur liðsins . Regluleg þáttaka í meistaradeildinni var algjört lágmark til að ná síðarnefnda markmiðinu , svo ekki sé talað um til að laða til sín bestu bitana á markaðnum . Ekkert lítil áskorun . Það er efni í annan pistil að fara yfir markaðsstarfið sem FSG hefur unnið , tóku fram úr Chelsea og Arsenal í ár og nálgast lið eins og PSG og Bayern Munchen . Mig langar að benda á prýðisgóða pistla Eyþórs um fjármál Liverpool en í þessari grein verður aðeins fjallað um innra batteríið . FSG eru ekki og verða aldrei sykurpabbar . Það var aldrei að fara að gerast að þeir dældu milljörðum í liðið til að styrkja . Þeir töldu möguleika sína liggja í að taka betri ákvarðanir en hin liðin . Safna betri upplýsingum , gera færri mistök og finna demanta á leikmannamarkaðnum sem engin annar sá . Þeir sáu líka leik á borði í því að flest ensk lið eru rekin með algjörri skammtímahugsun . John Henry hefur viðurkennt í viðtölum að þetta reyndist erfiðara en þeir bjuggust við . Það er ekkert leyndarmál að FSG höfðu mikla trú á Financial Fair Play . Ef þær reglur virkuðu eins og þær áttu að virka hefðu Liverpool staðið mun betur að vígi gagnvart ákveðnum keppinaut , en eins og er verðum við að sætta okkur við það gilda ekki sömu reglur um alla . Á móti verður árangur Liverpool síðustu tvö þeim mun ótrúlegri þegar við hugsum um að stærsti andstæðingurinn hefur í áratug verið að versla samkvæmt allt öðrum reglum . Hugmyndafræðin . Ein smá nóta : Þegar ég tala um greiningu hér að neðan er ég að tala um það sem heitir á ensku analytics en ekki analysis . Bæði kallast á íslensku greining eða greiningarvinna . Munurinn er skalinn sem unnið er á . Þumalputtareglan er að í analytics er gagnamagnið svo mikið og formúlurnar svo flóknar að það þarf tölvur til að sjá um útreikningana . Liverpool var ekki fyrsta enska liðið til að stofna sérstaka greiningardeild innan félagsins . Sú fyrsta mun hafa verið hjá Chelsea 2009 og svo hjá Spurs og Arsenal skömmu síðar . En mögulega var Klopp fyrsti stjórinn til að virkilega nýta sér þá möguleika sem opnast við slíkt . Hugsanlega vegna þess að vinna greiningardeildarinnar var lykilástæða þess að hann fékk starfið á sínum tíma ( sjá að neðan ) . Það var hafa nær allir heyrt um bækurnar Moneyball og Soccernomics . Moneyball fjallaði um innra starf bandaríska hafnarboltaliðsins Oakland Athletics og hvernig þeim tókst aftur og aftur að standa sig miklu betur en fjárhagur liðsins hefði átt að spá fyrir um . Bókin breytti aldagömlum hugsunarháttum í íþróttinni og skömmu eftir útgáfu hennar var hálf deildin farin að nýta sér aðferðirnar sem bókin fjallaði um . Eitt liðanna tók bókina sérstaklega til sín og batt enda á 86 ára bið eftir titlinum . Það lið var Boston Red Sox í eigu FSG . Það var ekkert leyndarmál á sínum tíma að FSG ætlaði að reyna að nýta sér svipaða hugmyndafræði hjá Liverpool , nokkuð sem margir fótboltaspekingar hlógu að . Billy Beane , maðurinn sem breytti hafnarbolta . Það er algengur misskilningur á því sem bókin predikar . Moneyball snýst ekki um að finna ódýra mola á markaðnum . Moneyball snýst um að finna vanmetna mola með því að mæla hluti sem engin annar mælir . Það hljómar smávægilegt en þarna er risa munur á . Simon Kuper höfundur Soccernomics benti réttilega á að varnar - og markmenn væru líklega vanmetnustu leikmenn liða og sá fyrir að með tíð og tíma myndi bilið milli verðmats á varnar - og sóknarmönnum minnka . Það hefur ekki ennþá gerst að fullu . Það er auðvelt að gleyma hversu mikið var hlegið af Liverpool fyrir að eyða 75 milljónum í Van Dijk . Ætlar nokkur lifandi maður að segja að hann hefði ekki átt að vera dýrari ? Nákvæmlega sama gildir um Alisson . Með hjálp greiningardeildarinnar tókst Liverpool að finna tvo leikmenn sem myndu smellpassa í byrjunarliðið . Ef þeir væru seldir í dag mynd báðir fara á um það bil tvöfalt kaupverð . Þeir eru því alveg jafn mikil moneyball-kaup og Andy Robertson . Hlaupaóði Skotinn er líkari því sem fólk sá fyrir sér þegar talað er um moneyball í fótbolta : Keyptur úr fallliði , á nánast engan pening og blómstraði svo hjá stórliðinu í einn besta leikmann heims í sinni stöðu . Þrjár birtingarmyndir moneyball Annar hluti hugmyndafræðinnar gleymist oft : Að selja leikmenn og nota peninginn til að styrkja liðið . Við höfum séð tug minni spámanna koma og fara frá Liverpool síðustu ár , oftar en ekki á mun hærra verði en þeir komu til liðsins . Í þessu samhengi skiptir máli að standast freistinguna að kaupa leikmenn á hátindi ferilsins . Yfirgnæfandi meirihluti leikmanna sem eru keyptir til liðsins eru ungir að árum . Þeir leikmenn , til dæmi Solanke , auka verðgildi sitt nánast sjálfkrafa . Svo eru leikmenn eins og Coutinho , sem var seldur á minnst tólf sinnum meira en hann var keyptur á . Peningurinn sem fékkst fyrir kappann var svo notaður í Van Dijk og Alisson . Ég sakna hans samt . Það er mikilvægt þegar reynt er að fylgja þessari speki að gera ekki mistök . Það er margt gott við að eiga sykurpabba , en eitt það besta er að geta gert risa mistök á leikmannamarkaðnum án þess að það hafi teljandi afleiðingar . Það eru bara ekki til fjármunir til að kaupa menn dýrum dómi hvert einasta sumar án þess að selja einhvern í staðinn . Því verður að skoða tilvonandi leikmenn af kostgæfni og velja rétt . Aðferðirnar Mennirnir sem fara fyrir þessum hóp eru líka engir muggar . Yfir hópnum er Ian Graham , fyrrum starfsmaður Tottenham sem kom yfir til Liverpool 2012 . Með í hóp er stjarneðlisfræðingurinn ( já , þú last þetta rétt ) Tim Waskett , fyrrum skákmeistarinn Dafydd Steele og sá nýjasti Will Spearman skapaði sér nafn með rannsóknum á Higgs eindinni . Þetta eru ekki beint hefðbundnir fótboltaspekingar en það er einmitt hugmyndin . Það sem greiningardeildin á að gera er að líta öðruvísi á leikinn en aðrir gera og finna þannig vanmetna leikmenn og leikaðferðir sem engum öðrum dettur í hug . Þetta var semsagt síðasti vinnustaður Will Spearman . Helsta verkfæri greiningardeildarinnar er stórt forrit sem á að vera fært að greina framtak leikmanns án bolta til liðsins . Allir sem horfa á Liverpool vita að Gini Wijnaldum og Bobby Firmino skila miklu meira til liðsins en hefðbundin tölfræði segir til um . Það sem greinendur Liverpool eru að reyna að gera er að setja tölugildi á þá vinnu svo auðveldara sé að finna slíka leikmenn í öðrum liðum og kaupa þá , helst á miklu minna en seljandi ætti að rukka . Smáatriðin eru auðvitað leyndarmál en þeir hafa verið opnir með hugsunina á bakvið það : Allar stöður sem koma upp á vellinum eru skoðaðar . Þegar leikmaður gerir eitthvað myndast ný staða . Hver einasta mögulega staða fær tölugildi byggt á hversu líklegt er að liðið skori . Ef leikmaður er alltaf að hækka líkurnar á marki , er það gott merki . Ótrúlegt einfalt í grunninn , erfitt í framkvæmd . Paul Tomkins hefur lagst í gífurlega vinnu við að greina þúsundir leikmannakaupa á Englandi . Hann komst að þeirri niðurstöðu að hjá flestum liðum heppnuðust rétt rúmlega þriðjungur kaupa . Það er að segja leikmenn voru seldir með hagnaði og / eða skiluðu frábæri framtaki til liðsins . Um það bil þriðjungur kom út á nokkurn vegin sléttu og um það bil þriðjungur var skilgreindur sem flopp , leikmaður sem skilaði litlu til liðsins og var seldur með tapi . Síðan Klopp tók við hefur Ragnar Klavan verið seldur með smá tapi , ólíklegt að Karius verði seldur á meira en hann kom á og svo er einhver spurningarmerki við Keita . Nánast allir aðrir leikmenn sem hafa eitthvað spilað undir leiðsögn Klopp hafa hækkað í verðgildi , sem ótrúlegur árangur bæði hjá honum sem þjálfara og þeim sem vinna að því að velja leikmenn . Skýrustu dæmin um hvernig þessi greining hefur hjálpað Liverpool eru tvær stærstu stjörnur liðsins : Klopp og Salah . Síðasta tímabil Klopp hjá Dortmund var hrein martröð . Liðið var í fallsæti í janúar umferðir og tapaði fjórtán leikjum á tímabilinu . Greiningardeildin fór yfir þessi mál og komst að þeirri niðurstöðu að þetta endurspeglaði ekki hnignun hjá Klopp sem þjálfara , liðið hafði einfaldlega verið óheppnara en nokkuð lið hefur rétt á að vera yfir tímabilið . Síðasta tímabilið hjá Dortmund var ekki gott . Vegna þess hversu fá mörk eru skoruð í fótbolta er líklega engin íþrótt þar sem heppni hefur jafn mikil áhrif . Einn sentímeter til eða frá er munurinn á stöngin inn 1 - 0 sigri og jafntefli . Fimm svoleiðis atvik yfir tímabil geta skipt sköpun og atvikin hjá Dortmund voru mun fleiri en fimm . Greiningin sýndi að Klopp var ekki búin að missa tökin og því um að gera að ráða hann til Liverpool . Ég ætla að að leyfa sjálfum Graham að útskýra áhrif greiningardeildarinnar á Salah kaupin : Þetta vanmat á Salah á Englandi olli því að Liverpool voru nánast einir að keppast um að fá hann á sínum tíma , sem betur fer . Það að hlusta ekki á almenna speki er algjör lykill í að láta hugmyndafræði liðsins ganga upp . Graham hefur svo upptekin af því að greina hlutlaust að hann vill helst ekki horfa á leikina , því að hann telur að það skemmi fyrir greiningu hans . Annað sem mikið hefur verið rætt um er þolinmæði Liverpool á leikmannamarkaðnum . Þó það hafi gert menn dýrvitlausa af pirringi á sínum tíma , þá var rétt ákvörðun á að bíða eftir Van Dijk . Stóra breytingin á rekstri Liverpool frá því fyrir og eftir Klopp er að núna fara menn í fyrsta kost og ef hann er ekki í boði er engin kostur B ( enteke ) . Það er að hluta til ástæðan fyrir árangri Liverpool síðustu ár . Greiningardeildinn er ekki bara í því að fylgjast með næstu mönnum liðsins . Þeir hjálpa líka til við að skoða andstæðinga , finna örlitlar glufur á vörninni . Það er ekki þannig að prófessorarnir góðu rétt hverjum einasta leikmanni hundrað síðna skýrslu fyrir leiki . Þeir rétta Klopp skýrsluna , hann fer yfir hana og kemur því til leikmanna sem hann vill : Öll þessi vinna í greiningu gengur í raun út á einn hlut : Finna eitt og eitt pínulítið tækifæri . Við sáum þetta í Barca leiknum á Anfield . Hugsið út í ferlið sem býr til fjórða markið . Eftir leikinn í Nou Camp leggjast greinendur yfir allt sem gerðist . Einn þeirra tekur eftir að Barca-menn tuða meira en góðu hófi gegnir þegar litlir dómar eru dæmdir gegn þeim . Hann setur þetta í skýrsluna til Klopp . Klopp tekur eftir þessum mola og biður alla leikmenn að vera extra vakandi fyrir tækifærum í hornum og innköstum . Jafnframt sendir hann skilaboð til allra boltastráka að koma boltanum eins fljótt og auðið er til leikmanna Liverpool í föstum leikatriðum . Á 78. mínútu fær Liverpool horn . Kannski vegna fyrirmæla Klopp , kannski vegna þess að hann er sjúklega góður leikmaður , tekur Trent eftir að engin leikmaður Barca er að fylgjast með . Trent tekur tvö skref frá boltanum til að svæfa þá alveg snýr sér við og … “ Var þetta bara að gerast ? ” -Origi og allir sem horfðu á . Bakvið þetta eina mark Liverpool eru tugir vinnustunda . Það eru fleiri svona dæmi frá því í vetur . Til dæmis var mark Mané gegn United í desember þaulæft á æfingasvæðinu . Fyrir úrslitaleikinn gegn Spurs spiluðu Liverpool æfingaleik við Benfica B og báðu andstæðingana að fara í hlutverk Tottenham . Sumir hlógu að því að Liverpool réði sérstakan þjálfara fyrir innköst . Svo eru örugglega tugir eða hundruð annara atvika sem við vitum ekki um , sem fóru örlítið betur vegna vinnunnar bakvið tjöldin . Liverpool eru Evrópumeistarar meðal annars vegna þessarar vinnu . Framtíðin . Næsta tímabil í hnotskurn Þegar lið ná forskoti á önnur lið með einhverri tækni , nýjung eða taktík er óhjákvæmilegt að önnur lið byrji að herma . Fimmtán árum eftir að Moneyball kom út eru nýjungarnar sem þar var lýst orðnar að stöðluðum aðferðum í hafnarbolta og liðið framkvæmdastjóri Oakland hefur sagt að það hafi gert vinnu þeirra mun erfiðari . Liverpool er komið með frábært lúxusvandamál . Hvert einasta lið í Evrópu veit að Liverpool er betri í að greina leikmenn en þeir . Þegar fulltrúi Liverpool hefur samband við lið og segir „ hey , þarna leikmaðurinn sem þið eruð lítið að nota , gætum við fengið hann “ er fyrsta pælingin hjá liðinu bíddu bíddu , hvað eru þeir að sjá sem við sjáum ekki . Verð Salah og Van Dijk hljóma eins og rán í dag . Það mun verða sífellt erfiðara að framkvæma slík rán . Prinsipp Liverpool á leikmannamarkaðnum munu breytast : Velja vel , vera þolinmóðir og ekki gera mistök . Það munu klárlega koma gluggar þar sem nánast ekkert er keypt en við stuðningsmenn getum reynt að hugga okkur við að líklega er hugsun á bakvið slíka bið . Að sama skapi munu hin liðin í deildinni ekki ná að toppa greiningardeildina neitt í bráð . Jafnvel þó að okkar menn séu nánast búnir að auglýsa hvernig hugsunin bakvið módelinn er í grunninn , þá er er framkvæmdin mun erfið . Þar að auki eru þjálfarar mistilbúnir að hlusta á tölunörda í undirbúningi fyrir leiki . Það er þess að vert að rifja upp hvað stóð í frétt The Independent um ráðningu Klopp : Víða í enskri knattspyrnu er þetta viðhorfið , það mun taka langan tíma fyrir þetta viðhorf að deyja . Skal veðja við einhvern hér og nú að næst þegar Liverpool tekur nokkra vikna dýfu , eða jafnvel klúðrar harkalega á leikmannamarkaðnum , muni birtast grein eða greinar í ensku blöðunum þar sem því er haldið fram að nú séum við búin að sjá takmörk allra tölfræði lúðuna . Eins og stendur eru tveir turnar í enskri knattspyrnu : Liverpool og City . Tottenham komust í úrslit Meistaradeildarinnar en allar líkur eru á að nýi völlurinn muni gera reksturinn erfiðari næstu ár , samanber fyrstu ár Arsenal á Emirates . Spurs eru samt það lið sem ég tel líklegast til að leika eftir árangur Liverpool bakvið tjöldin . Skammtímahugsun ræður lögum og lofum hjá Chelsea og United . Arsenal eru á slæmum stað , tekjur liðsins að hrynja með eiganda sem er alræmdur fyrir að eyða ekki í liðin sín . Þá eru bara eftir Liverpool og ljósblái fíllinn í herberginu . Annað liðið er að gera allt rétt , spilar eftir fjárhagslegum reglum og hefur náð ótrúlegum árangri síðustu ár . Hitt liðið eyðir og eyðir , hefur byggt upp ótrúlegt batterí í kringum liðið og veit að ef þeir spreða risa upphæð og leikmaðurinn er ekki nógu góður , geta þeir bara keypt nýjan eftir hálft ár . Þetta er ekki sanngjarnt en ef FSG ætlaði að gefast upp vegna þess að FFP virkar ekki betur en raun ber vitni , væru þeir líklega búnir að selja Liverpool . Að leita allra mögulegra forskota er skráð í erfðaefni FSG . John Henry er milljarðamæringur vegna þess að honum tókst að skrifa forrit sem sá fyrir breytingar á sojamarkaðnum , aðferðir þeirra hafa umbreytt Liverpool og Red Sox . Þeir eru ekki Mike Ashley eða Glazer fjölskyldan . Einhvern tímann munu þeir kannski selja Liverpool en þangað til er hagur þeirra að liðinu gangi sem allra best . Red Sox eru núverandi meistarar í hafnarbolta , fjórði titilinn á fjórtán árum eftir næstum aldar eyðimerkurgöngu þar á undan . Klopp og greiningardeildarinnar bíður risaverkefni í vetur : Finna leið til að bæta 97 stiga tímabil . Erfitt , já . Ómögulegt , nei . Mentality Monsters : How Jürgen Klopp Took Liverpool FC From Also-Rans To Champions of Europe Er bók frá P.Thomkins um breytingarnar á liði Liverpool frá því að Klopp tók við og þangað til að við unnum númer 6 . Þetta er snilldar bók og í takt við þessa flottu grein hér að ofan og hvernig greiningardeildinn hefur áhrif á Liverpool innan vallar sem utan er magnað . Mæli með þessari bók fyrir alla gallharða Liverpool aðdáendur Þeir sem vilja rifja upp síðasta tímabili leik fyrir leik , þá er The Official Story of Liverpool’s 2018 - 2019 Season mjög þægileg í lestri en Klopp , Henderson og Ian Rush fá að tjá sig smá í henni . Takk fyrir fábærlega vel gerða og upplýsandi grein Ingimar . Hún eykur manni verulega skilning og þar með um leið þolinmæði fyrir árangri , leikmannakaupum og skipulagi Kolpp á hverjum leik . Allt er þaulhugsað og greint fyrir hvern leik og árangurinn ætti almennt að vera eftir því þó auðvitað geti komið leikir þar sem þetta klikkar . Mikið er ég nú ánægður með að félagið sé í höndum hjá fagaðilum sem kunna að reka klúbba en ekki einhverjum kaupóðum sykurpöbbum . Líklegasta ástæða þess að þeir vildu endursemja um verðið á Fekir hefur væntanlega mikið með þessa greiningarvinnu að gera . Að lokinni læknisskoðun , sáu væntanlega að líkur á meiðslum væru það miklar að þeir sáu sig knúna að endursemja um kaupverðið . Þetta voru rökkaldar ákvarðanir sem fóru mjög fyrir brjóstið á mörgum aðhangendum liðsins okkar en þannig á einmitt að vinna vinnuna . Gera það sem er klúbbnum fyrir bestu en ekki kaup sem býr til einhverjar skyndivinsældir . Ég þykist líka halda að kaupin á Sepp Van Der Berg og Harvey Elliott ( Kaupin á Elliot eru ekki enn staðfest ) séu vel hugsuð kaup sem eru að stórum hluta út af þessari greiningarvinnu . Þetta eru leikmenn sem FSG telur að geti margfaldast í verði og eigi raunhæfa möguleika að komast í byrjunarlið Liverpool í framtíðinni . Ég upplifi að FSG sé að stefna að því að færa sig upp á næsta stig í greiningunni og kaupa unga polla sem þeir eru nokkuð vissir að komist í byrjunarlið Liverpool í framtíðinni . Það var jú eftir allt langtímadraumur FSG . Ég er líka nokkuð sannfærður um að FSG sé ekki að hafa sig mikið frammi á leikmannamarkaðnum út af þessum ástæðum . Þeir telja hópinn það sterkann að hann stenst Man City snúning og það er enginn plan A möguleiki þarna úti í boði eða þá leikmaður sem er ekki líklegur til að margfalda kaupverðið í framtíðinni . Frábær grein , sýnir okkur reyndar að við sófakartöflurnar sem þykjumst alltaf vita hvað er rétta liðið og hvaða leikaðferð er best að nota í öllum leikjum verðum áfram sófakartöflur ( enda ekki með neina greiningardeild að baki nema kannski konuna ) en mikið hlakka ég til komandi vetrar . Það verður gaman að sjá hversu margir þessara ungu drengja sem eru að alast upp hjá Liverpool eða hafa verið keyptir á smáaura miðað við aðstæður í dag brjóta sér leið í byrjunarliðið ! Y.N.W.A Mjög góð grein og gríðarlega spennandi að kafa betur ofan í þessa vinnu á bak við tjöldin hjá Liverpool . Ótrúlega jákvætt að fara frá Gillett og Hicks í svona eigendur , svipaða eigendur og Moores og Parry vildu líklega að tækju við klúbbnum þegar þeir seldu félagið . Það er spurning hversu lengi módel Liverpool getur haldið í samkeppnið við lið eins og City en er á meðan er . Klopp var það sem félagið þurfti til að spilið gengi upp og vonandi er hans sigurganga rétt að byrja hjá Liverpool .